Ο **Αγησίλαος Τσιαλής** ήταν Κύπριος ποδοσφαιριστής και αθλητικός συντάκτης. Αγωνιζόταν στη θέση του μέσου.

Αποχώρηση από τον ΑΠΟΕΛ
-----------------------

Ξεκίνησε την ποδοσφαιρική καριέρα του από τον ΑΠΟΕΛ το 1944. Παρέμεινε στην ομάδα έως το 1948. Ενώ είχαν ξεκινήσει ήδη τα γεγονότα του 1948, τον Μάιο ο ΑΠΟΕΛ, κατά τη διάρκεια του ελληνικού εμφυλίου, απέστειλε τηλεγράφημα στο ΣΕΓΑΣ, «εγκάρδιο αδελφικό χαιρετισμό σε ολόκληρη την ελληνική αθλούμενη νεολαία» κι ευχόταν, «όπως τερματισθεί η εθνοκτόνος ανταρσία» στην Ελλάδα. Η διοίκηση του σωματείου κάλεσε όλους τους αθλητές και ποδοσφαιριστές του σωματείου να προσυπογράψουν σχετική δήλωση, με την οποία θα συνηγορούσαν με το περιεχόμενο του τηλεγραφήματος. 

Οι αριστεροί παράγοντες και αθλητές του ΑΠOEΛ θεώρησαν το χαρακτηρισμό «εθνοκτόνος ανταρσία», πρόκληση και κομματική τοποθέτηση του σωματείου τους. Οι ποδοσφαιριστές Αγησίλαος Τσιαλής, Κώστας Λυμπουρής, Γωγάκης Καραγιάννης, Τάκης Σκαλιώτης, Ανδρέας Καριόλου κ.α. διαχώρισαν τη θέση τους και αρνήθηκαν να υπογράψουν τις δηλώσεις. Από εκεί και πέρα, ανέλαβε δράση ο Τύπος, ο οποίος με συνεχή ρεπορτάζ και σχόλιά του, έριχνε λάδι στη φωτιά, πυροδοτώντας την τελική έκρηξη. Ακολούθησε η επ΄ αόριστον τιμωρία πέντε αθλητών του AΠOEΛ από το σωματείο τους. Έτσι, οι ποδοσφαιριστές αυτοί απεχώρησαν από τον AΠOEΛ.

Ίδρυση Ομόνοιας
---------------

Ο Αγησίλαος Τσιαλής μαζί με τους υπόλοιπους ποδοσφαιριστές που αποχώρησαν, αλλά και με αρκετούς άλλους, ίδρυσαν στις 4 Ιουνίου 1948 νέο σωματείο στη Λευκωσία, τον Αθλητικό Σύλλογο Ομόνοια Λευκωσίας.

Ο Αγησίλαος Τσιαλής αγωνίστηκε στην Ομόνοια από το 1948 έως το 1955, όντας και αρχηγός της ομάδας από το 1952 έως το 1955. Τα πρώτα 5 χρόνια η Ομόνοια ήταν μέλος της ΚΕΠΟ και από την περίοδο 1953-1955 ήταν μέλος της ΚΟΠ. Ο Αγησίλαος Τσιαλής, εκτός από ποδοσφαιριστής, ήταν παράλληλα αθλητικός συντάκτης και εκδότης της εφημερίδας Αθλητική, μέσω της οποίας προώθησε την ενοποίηση του κυπριακού ποδοσφαίρου.

Μετά την ολοκλήρωση της ποδοσφαιρικής του καριέρας διετέλεσε για 15 χρόνια μέλος του διοικητικού συμβουλίου της Ομόνοιας.

Απεβίωσε το 2005 στο Λονδίνο.

Τίτλοι
------

Με τον ΑΠΟΕΛ υπό την αιγίδα της ΚΟΠ
* Πρωτάθλημα Κύπρου (1): 1946-47

* Κύπελλο Κύπρου (1): 1946-47

Με την Ομόνοια υπό την αιγίδα της ΚΕΠΟ
* Πρωταθλήματα (4): 1948-49, 1949-50, 1950-51, 1951-52

* Κύπελλα (5): 1948-49, 1949-50, 1950-51, 1951-52, 1952-53

Παραπομπές
----------

1. 1 2 3 4  Μελετίου 2011, σελ. 221
2. 1 2  Μελετίου 2011, σελ. 97-98
3. 1 2  Στυλιανού & Γεωργίου 1988, σελ. 21
4. 1 2 3 4 5  «Αγησίλαος Τσιαλής». Αρχειοθετήθηκε από το πρωτότυπο στις 1 Αυγούστου 2022. Ανακτήθηκε στις 1 Αυγούστου 2022.
5. ↑  «Οι ηρωικοί πρωταγωνιστές των πρώτων τίτλων». *www.kerkida.net*. Αρχειοθετήθηκε από το πρωτότυπο στις 1 Αυγούστου 2022. Ανακτήθηκε στις 1 Αυγούστου 2022.
6. ↑  ««Αθλητική»». *www.polignosi.com*. Αρχειοθετήθηκε από το πρωτότυπο στις 20 Φεβρουαρίου 2021. Ανακτήθηκε στις 20 Φεβρουαρίου 2021.
7. ↑  «Αθλητική». *www.pressarchive.cy*. Γραφείο Τύπου και Πληροφοριών. Αρχειοθετήθηκε από το πρωτότυπο στις 20 Φεβρουαρίου 2021. Ανακτήθηκε στις 20 Φεβρουαρίου 2021.
8. ↑  ««Έφυγε» ο Αγησίλαος Τσιαλής». 22 Ιουνίου 2005. Αρχειοθετήθηκε από το πρωτότυπο στις 1 Αυγούστου 2022. Ανακτήθηκε στις 1 Αυγούστου 2022.

Βιβλιογραφία
------------

* Μελετίου, Γιώργος (2011). *Κυπριακό ποδόσφαιρο 1900-1960*. Λευκωσία: Power Publishing. σελ. 97-98, 221. ISBN 978-9963-688-87-6.